Cel mai mare târg de artă organizat în țara noastră are loc weekendul acesta la București, unde Art Safari propune o ediție de vară, Anuala de artă și știință Neo Art Connect ocupă mii de metri pătrați cu instalații și diverse evenimente și unde a ajuns expoziția care a reprezentat România la Bienala de Arhitectură de la Veneția de anul trecut.
NAC @ Hala Laminor
Hala Laminor (Bulevardul Basarabia 256) găzduiește expoziția sinteză a Anualei de artă și știință Neo Art Connect – NAC 2024 – ediția a II-a. Curatoriată inovator, NAC beneficiază în acest an de 15.000 de metri pătrați dedicați artei și științei.
Participă mai mult de 100 de artiști români și străini, consacrați și emergenți, care prezintă instalații interactive, lucrări de realitate augmentată și inteligență artificială. Au loc de asemenea conferințe și spectacole.
Evenimentul organizat de Galeria Galateca, Asociația culturală NeoArt România și UNITH2B architects are loc până la 2 iunie.